钦定古今图书集成/理学汇编/文学典/第060卷 > 陆龟蒙
## 钦定古今图书集成/理学汇编/文学典/第060卷 > 陆龟蒙

按《唐书》本传：“陆龟蒙，字鲁望，元方七世孙也。父宾虞，
以文历侍御史。龟蒙少高放，通《六经》大义，尤明《春秋》。
举进士，一不中，往从湖州刺史张搏游。搏历湖、苏二
州，辟以自佐。尝至饶州，三日无所诣，刺史蔡京率官
属就见之，龟蒙不乐，拂衣去。居松江甫里，多所论撰。
虽幽忧疾痛，赀无十日计，不少辍也。文成，窜槁箧中”，
或历年不省。为好事者盗去，得书熟读乃录，仇比勤
勤，朱黄不去手。所藏虽少，其精皆可传借人书。篇帙
坏舛，必为辑褫刊正。乐闻人学，讲论不倦。有田数百
亩，屋三十楹。田苦下雨，潦则与江通，故常苦饥，身畚
锸茠刺无休时。或讥其劳，答曰：“尧舜霉瘠，禹胼胝，彼
圣人也，吾一褐衣，敢不勤乎？”嗜茶，置园顾渚山下，岁
取租茶，自判品第。张又新为《水说》七种，其二“慧山泉，
三虎丘井”，六松江。人助其好者，虽百里为致之。初病
酒，再期乃已。其后客至，絜壶置杯，不复饮。不喜与流
俗交，虽造门不肯见。不乘马升舟，设蓬席赍束书茶
灶、笔床、钓具往来，时谓“江湖散人”，或号“天随子、甫里
先生”，自比涪翁、渔父、“江上丈人。”后以高士召，不至。李
蔚、卢携素与善，及当国，召拜左拾遗。诏方下，龟蒙卒。
光化中，韦庄表龟蒙及孟郊等十人皆赠右补阙。陆
氏在姑苏，其门有巨石。远祖绩尝事吴为郁林太守，
罢归无装，舟轻不可越海，取石为重，人称其廉，号“郁
林石”，世保其居云。

按《北梦琐言》：“唐吴郡陆龟蒙，字鲁望，旧名族也。其父
宾虞，进士甲科，浙东从事待御史，家于苏台。龟蒙幼
精六籍，弱冠攻文，与颜荛、皮日休、罗隐、吴融为益友。
性高洁，家贫，思养亲之禄，与张博为吴兴、庐江二郡
倅。著《吴兴实录》四十卷，《松陵集》十卷，《笠泽丛书》三卷。
丞相李公蔚、卢公携并重之。罗给事寄陆龟蒙诗云：
‘龙楼李丞相，昔岁仰高文。黄阁今无主，青山竟不焚’。”
盖尝有征聘之意。唐末，以左拾遗授之。诏下之日，疾
终。光化三年，赠右补关韦庄撰诔文，相陆希声撰碑
文，给事中颜荛书。皮日休博士为诗友，客死浙中。方
干诗名著于吴中，陆未许之。一旦，顿作诗五十首，装
为方干新制，时辈吟赏景仰，陆谓曰：“此乃下官效方
干之所作也。方诗在模范中尔，奇意精识者亦然之。”
薛许州能以诗道为己任，还刘德仁卷，有诗云：“百首
如一首，卷初如卷终。”讥刘不能变态，乃陆之比也。